ดอนเมืองโทลเวย์ กำลังจะเข้าตลาดหุ้น
เมื่อไม่นานมานี้ มีรายงานว่าบริษัท ทางยกระดับดอนเมือง หรือที่หลายคนเรียกกันว่า โทลเวย์ กำลังจะ IPO หรือ เสนอขายหุ้นแก่ประชาชนทั่วไปเป็นครั้งแรก
4 มี.ค. 2564

ดอนเมืองโทลเวย์ กำลังจะเข้าตลาดหุ้น /โดย ลงทุนแมน
เมื่อไม่นานมานี้ มีรายงานว่าบริษัท ทางยกระดับดอนเมือง
หรือที่หลายคนเรียกกันว่า โทลเวย์ กำลังจะ IPO
หรือ เสนอขายหุ้นแก่ประชาชนทั่วไปเป็นครั้งแรก
แล้วธุรกิจเจ้าของทางด่วน มีอะไรน่าสนใจบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัท ทางยกระดับดอนเมือง ถูกก่อตั้งขึ้นเมื่อ 33 ปีที่แล้ว โดยบริษัท 2 แห่ง คือ 
บริษัท ดิคเกอร์ฮอฟฟ แอนด์ วิดมานน์ จำกัด และ บริษัท ศรีนครการโยธา จำกัด
บริษัทแห่งนี้ ทำธุรกิจบริหารโครงการสัมปทานทางยกระดับดอนเมือง
มีระยะทางรวมประมาณ 28.1 กิโลเมตร แบ่งออกเป็น 2 ส่วน ได้แก่
1. ทางหลวงสัมปทานโครงการยกระดับดอนเมือง ครอบคลุมตั้งแต่ทางหลวงดินแดน ถึง ดอนเมือง 
และทางหลวงต่อขยายจากดอนเมือง ถึงอนุสรณ์สถานแห่งชาติ ทั้งสิ้น 21.9 กิโลเมตร
2. ทางหลวงส่วนต่อขยายรังสิต 6.2 กิโลเมตร
โดยระยะเวลาสัมปทานจะสิ้นสุดลงในปี 2577 หรืออีกราว 13 ปี
ซึ่งหลังจากครบกำหนด ก็จะมีการประมูลคัดเลือกเอกชนเข้ารับสัมปทานโครงการอีกครั้ง
ทีนี้ เรามาดูกันว่าในแต่ละวันมีผู้ใช้บริการทางยกระดับแห่งนี้เท่าไร
ในปี 2562 มีผู้ใช้บริการทางหลวงส่วนเดิม เฉลี่ยวันละ 92,914 คัน
และผู้ใช้บริการส่วนต่อขยาย เฉลี่ยวันละ 51,895 คัน
โดยบริษัทมีรายได้จากทางด่วน เฉลี่ยต่อวันอยู่ที่ 8.3 ล้านบาทต่อวัน
แล้วที่ผ่านมา ผลประกอบการของบริษัท ทางยกระดับดอนเมือง เป็นอย่างไร?
ปี 2560 รายได้ 3,033 ล้านบาท กำไร 1,398 ล้านบาท
ปี 2561 รายได้ 3,074 ล้านบาท กำไร 1,457 ล้านบาท
ปี 2562 รายได้ 2,859 ล้านบาท กำไร 1,159 ล้านบาท
ในขณะที่ผลประกอบการ 9 เดือนแรกในปีที่ผ่านมา ได้รับผลกระทบจากวิกฤติโรคระบาดโควิด
ซึ่งส่งผลให้การใช้งานขนส่งสาธารณะ รวมถึงการใช้บริการทางด่วน มีปริมาณที่ลดลง
อย่างไรก็ตาม ในช่วงเวลาดังกล่าว ทางบริษัทก็ยังมี
รายได้ 1,490 ล้านบาท กำไร 544 ล้านบาท
ซึ่งก็ถือว่าเป็นบริษัทที่ยังมีความสามารถในการทำกำไรได้ดี
สำหรับปี 2562 บริษัทรายงานว่ามีอัตรากำไรขั้นต้นสูงถึง 64%
ซึ่งอัตรากำไรขั้นต้นที่ว่านี้ อธิบายง่ายๆ ก็คือ รายได้ หักต้นทุน
โดยต้นทุนหลักของบริษัท ก็จะเป็นค่าซ่อมบำรุงรักษา ซึ่งค่าใช้จ่ายประเภทนี้ จะอยู่ในระดับที่คาดการณ์ และควบคุมได้
แล้วบริษัท ทางยกระดับดอนเมือง เข้ามาระดมทุนในตลาดหลักทรัพย์
จะนำเงินที่ระดมทุนได้ ไปทำอะไรบ้าง?
บริษัท ทางยกระดับดอนเมือง ได้แจ้งจุดประสงค์ในการระดมทุนครั้งนี้ แบ่งออกเป็น
- ชำระคืนเงินกู้ระยะสั้นกับสถาบันการเงิน
- ชำระหุ้นกู้
- นำเงินไปลงทุนเพื่อเพิ่มประสิทธิภาพในการดำเนินงาน
ถึงตรงนี้ เราก็พอจะสรุปภาพรวมของธุรกิจได้ว่า ดูราวกับเป็นธุรกิจเสือนอนกินที่เก็บค่าผ่านทาง
แต่นั่นก็ไม่ได้หมายความว่าธุรกิจแบบนี้ ไม่มีความเสี่ยง
เพราะหนึ่งในความท้าทายที่เห็นได้ชัดเจนสำหรับธุรกิจทางด่วน ก็คือ
เมื่อสัมปทานหมดอายุลง บริษัทจะได้ต่ออายุสัมปทานหรือไม่
ส่วนอีกเรื่องก็คือทางเลือกของการเดินทางในเส้นทางเดียวกัน ว่าจะมีอะไรมาทดแทนได้บ้าง
เพราะหากคำตอบคือ มี และสามารถใช้แทนกันได้ในราคาที่ต่ำกว่า
แม้บริษัทจะสามารถผลิตกำไรสม่ำเสมอ แต่รายได้ก็จะไม่ได้เติบโตสูง
ยกตัวอย่าง เช่น
- โครงการรถไฟฟ้าสายสีแดงและสายสีเขียวที่มีพื้นที่ให้บริการใกล้เคียงกับทางยกระดับดอนเมือง
 
- รถไฟความเร็วสูงเชื่อม 3 สนามบิน อาจทำให้ผู้ใช้บริการทางยกระดับเพื่อไปสนามบินดอนเมืองลดลง
- โครงการก่อสร้างโดยรอบทางยกระดับเสร็จสิ้น ทำให้การจราจรกลับคืนสู่สภาพปกติ
ในช่วงที่ผ่านมา การที่โครงการเหล่านี้ยังอยู่ในระหว่างการก่อสร้างก็ได้ส่งผลให้การจราจรติดขัด 
ซึ่งเรื่องนี้ก็นับเป็นประโยชน์ต่อบริษัททางด่วนที่ผู้ใช้เส้นทางบางรายยอมจ่าย เพื่อแลกกับความรวดเร็วในการเดินทาง
แต่ในระยะยาว หากโครงการทั้งหมดนี้แล้วเสร็จ 
มันก็อาจจะกดดันไปยังการเติบโตของบริษัททางด่วนได้
อย่างไรก็ตาม ทางยกระดับดอนเมือง ก็ถือเป็นอีกหนึ่งธุรกิจที่มีลักษณะเฉพาะ ที่คู่แข่งเข้ามาแข่งขันไม่ได้ ผู้ใช้บริการก็ต่อราคาไม่ได้ ถ้าไม่อยากใช้บริการ ก็คงต้องเดินทางในเส้นทางอื่นแทน..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-